b'\n_START_ARTICLE_\nVisi\xc3\xb3 escot\xc3\xb2pica\n_START_PARAGRAPH_\nLa visi\xc3\xb3 escot\xc3\xb2pica o "nocturna" \xc3\xa9s el terme cient\xc3\xadfic per a la visi\xc3\xb3 humana de "foscor". Aquesta es produeix amb nivells molt baixos d\'il\xc2\xb7luminaci\xc3\xb3, concretament quan \xc3\xa9s inferior a 0,034 lm/m\xc2\xb2._NEWLINE_A la retina de l\'ull hum\xc3\xa0 existeixen dos tipus de c\xc3\xa8l\xc2\xb7lules fotoreceptores, sensibles a la zona de l\'espectre electromagn\xc3\xa8tic: els bastons i els cons. Tots dos tenen propietats diferents i operen sota condicions diferents. Hi ha nom\xc3\xa9s un tipus de bastons que operen sota condicions de baixa lluminositat i tres tipus de cons que nom\xc3\xa9s operen a l\'alta intensitat de llum._NEWLINE_En cas que la il\xc2\xb7luminaci\xc3\xb3 sigui escassa, hi intervenen sobretot els bastons i la visi\xc3\xb3 \xc3\xa9s, per tant, acrom\xc3\xa0tica i de poca agudesa, ja que intervenen zones m\xc3\xa9s amples de la retina i amb la pupil\xc2\xb7la for\xc3\xa7a oberta. Per aix\xc3\xb2 de nit no es distingeixen be els colors ni els detalls petits._NEWLINE_En aquest rang, l\'ull hum\xc3\xa0 utilitza els bastons de la retina per detectar la llum. Com que els bastons tenen una absorci\xc3\xb3 m\xc3\xa0xima de 1.700 lumens/W a una longitud d\'ona de 507 nm, la visi\xc3\xb3 escot\xc3\xb2pica \xc3\xa9s monocrom\xc3\xa0tica. El rang de sensibilitat dels bastons fa que l\'ull sigui m\xc3\xa9s sensible a la llum blava a la nit, mentre que la llum vermella es percebi gaireb\xc3\xa9 exclusivament a trav\xc3\xa9s de la visi\xc3\xb3 fot\xc3\xb2pica._NEWLINE_Quan la lumin\xc3\xa0ncia \xc3\xa9s superior a 3,4 cd/m\xc2\xb2, l\'ull hum\xc3\xa0 utilitza la visi\xc3\xb3 fot\xc3\xb2pica. Quan \xc3\xa9s entremig, l\'ull utilitza una mescla de les dues, anomenada visi\xc3\xb3 mes\xc3\xb2pica._NEWLINE_Una altra caracter\xc3\xadstica de la visi\xc3\xb3 escot\xc3\xb2pica \xc3\xa9s que, com els bastons es troben a la perif\xc3\xa8ria de la retina (a uns 6 \xc2\xba de la f\xc3\xb2vea), \xc3\xa9s una percepci\xc3\xb3 visual perif\xc3\xa8rica.'